CELEX: 32006D0450
Language: hu
Date: 2006-06-27 00:00:00
Title: 2006/450/EK: A Tanács határozata ( 2006. június 27. ) az AKCS–EK partnerségi megállapodás 96. cikke alapján különösen sürgős esetben Libériára vonatkozó intézkedések elfogadásáról szóló 2003/631/EK határozat módosításáról

1.7.2006   
            
            
               HU
            
            
               Az Európai Unió Hivatalos Lapja
            
            
               L 179/51
            
         
      A TANÁCS HATÁROZATA
   
   (2006. június 27.)
   az AKCS–EK partnerségi megállapodás 96. cikke alapján különösen sürgős esetben Libériára vonatkozó intézkedések elfogadásáról szóló 2003/631/EK határozat módosításáról
   (2006/450/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 300. cikke (2) bekezdésének második albekezdésére,
   tekintettel a Cotonou-ban 2000. június 23-án aláírt AKCS–EU partnerségi megállapodásra (1) (a továbbiakban: AKCS–EU partnerségi megállapodás),
   tekintettel a tagállamok kormányainak a Tanács keretében ülésező képviselőinek az AKCS–EK Partnerségi Megállapodás végrehajtása érdekében meghozandó intézkedésekről és követendő eljárásokról szóló belső megállapodásra (2) és különösen annak 3. cikkére,
   tekintettel a Bizottság javaslatára,
   mivel:
   
               (1)
            
            
               Az AKCS–EK partnerségi megállapodás 96. és 97. cikke alapján Libériával folytatott tárgyalások lezárásáról szóló, 2002. március 25-i 2002/274/EK tanácsi határozat (3) rendelkezik az AKCS–EK partnerségi megállapodás 96. cikke (2) bekezdésének c) pontja és a 97. cikkének (3) bekezdése értelmében megfelelő intézkedések elfogadásáról.
            
         
               (2)
            
            
               Az AKCS–EK partnerségi megállapodás 96. cikke alapján különösen sürgős esetben Libériára vonatkozó intézkedések elfogadásáról szóló, 2003. augusztus 25-i 2003/631/EK tanácsi határozat (4) rendelkezik az AKCS–EK partnerségi megállapodás 96. cikke (2) bekezdésének b) és c) pontja értelmében megfelelő új intézkedések elfogadásáról.
            
         
               (3)
            
            
               A 2003/631/EK határozat módosításáról szóló, 2005/16/EK tanácsi határozat (5) rendelkezik a megfelelő intézkedések érvényességi idejének 2006. június 30-ig történő meghosszabbításáról.
            
         
               (4)
            
            
               A libériai kormány által a költségvetés keretében tett, igen nehéz intézkedések tanúsítják a kormány elszántságát a felelősségteljes kormányzás, az emberi jogok tiszteletben tartása és a jogállamiság elveinek megfelelő helyzet kialakítása iránt.
            
         
               (5)
            
            
               Ezért helyénvaló az AKCS–EK partnerségi megállapodás 96. cikke értelmében Libéria tekintetében foganatosított intézkedések megszüntetése,
            
         A KÖVETKEZŐKÉPPEN HATÁROZOTT:
   1. cikk
   Az AKCS–EK partnerségi megállapodás 96. cikke értelmében elfogadott megfelelő intézkedések megszűnnek.
   2. cikk
   Az AKCS–EK partnerségi megállapodás 8. cikke alapján intenzív politikai párbeszédet kell folytatni. A politikai párbeszéd tartalmát a mellékletben szereplő, Libéria elnökének címzett levél részletezi.
   3. cikk
   Ez a határozat elfogadásának napjától alkalmazandó.
   4. cikk
   Ezt a határozatot az Európai Unió Hivatalos Lapjában ki kell hirdetni.
   
      Kelt Luxembourgban, 2006. június 27-én.
      
         
            a Tanács részéről
         
         
            az elnök
         
         J. PRÖLL
         
      
   
   
      (1)  HL L 317., 2000.12.15., 3. o. A 2005. június 25-én Luxemburgban aláírt megállapodással (HL L 287., 2005.10.28., 4. o.) módosított megállapodás.
   
      (2)  HL L 317., 2000.12.15., 376. o.
   
      (3)  HL L 96., 2002.4.13., 23. o.
   
      (4)  HL L 220., 2003.9.3., 3. o.
   
      (5)  HL L 8., 2005.1.12., 12. o.
   
      MELLÉKLET
      Brüsszelben, …
      Őexcellenciája Ellen Johnson-Sirleaf
      Libéria elnöke
      Tisztelt Elnökasszony!
      Az Európai Unió 2004. december 23-án kelt, SGS4/15736. számú levelében tájékoztatta a libériai kormányt azon szándékáról, hogy 2006. június 30-ig meghosszabbítja a Tanács által 2003. augusztus 25-én elfogadott megfelelő intézkedések érvényességi idejét. A levél kitért arra, hogy az intézkedéseket azonnal megszüntetik, mihelyt hivatalba lép egy demokratikusan megválasztott és felelős kormány, illetve elnök.
      Az Európai Unió megelégedéssel nyugtázza, hogy a 2005 októberében és novemberében megválasztott új kormány kifejezte azon szándékát, hogy demokratikus változásokat hajt végre, és átalakítja a közszektor működését. Az Európai Unió különösen a következő fejleményeket üdvözli:
      
                  —
               
               
                  a 2005. októberi és novemberi országgyűlési és köztársasági elnöki választások szabad, átlátható és szabályos keretek között folytak,
               
            
                  —
               
               
                  érvényesül a szólás- és a sajtószabadság,
               
            
                  —
               
               
                  a kormány aktívan részt vesz a gazdasági vezetéshez és a felelősségteljes kormányzáshoz biztosított segítségnyújtási program végrehajtásában (GEMAP), és támogatja azt.
               
            Mindazonáltal az emberi jogok és a jogállamiság területén bizonyos nehézségek késleltetik a kormány vállalásainak teljesítését. Így különösen:
      
                  —
               
               
                  az emberi jogi bizottság átszervezés alatt áll, miután az új kormány új bizottsági tagokat nevezett ki,
               
            
                  —
               
               
                  csak kevés bírósági eljárás indult az emberi jogi jogsértések tekintetében vétkes biztonsági erők tagjaival szemben,
               
            
                  —
               
               
                  az új biztonsági erők még nem teljesen bevetéskészek,
               
            
                  —
               
               
                  az igazságszolgáltatási ágazat helyreállítása még nem fejeződött be,
               
            
                  —
               
               
                  az igazságtételi és megbékélési bizottságnak 2006 júniusában meg kellene kezdenie a tevékenységét, de a rendelkezésére bocsátott költségvetés nem elegendő ahhoz, hogy teljes feladatkörét el tudja látni.
               
            Az emberi jogok és a jogállamiság terén további előrelépésre van szükség.
      A fentiek tükrében az Európai Unió úgy ítéli meg, hogy a libériai kormány megfelelő hozzáállást és elszántságot mutat a Libériában uralkodó helyzet javítása iránt. Az Európai Unió arra kívánja bátorítani Libéria kormányát, hogy folytassa ezt az utat.
      Ezért helyénvalónak ítéli, hogy az AKCS–EK partnerségi megállapodás 96. cikke értelmében elfogadott megfelelő intézkedéseket megszüntesse.
      Annak érdekében, hogy folytatódjon az emberi jogok, a demokrácia, a jogállamiság és a közügyek felelősségteljes irányítása tiszteletben tartásának erősítése, az eddigiekhez képest szervezettebb formában folytatott politikai párbeszédre kerül sor az AKCS–EU partnerségi megállapodás 8. cikke alapján. A politikai párbeszéd tartalma a következőkre terjed ki:
      
                  —
               
               
                  a korrupcióellenes küzdelem nyomon követése és a GEMAP végrehajtása,
               
            
                  —
               
               
                  az emberi jogi bizottságok és az igazságtételi és megbékélési bizottság által elért fejlődés,
               
            
                  —
               
               
                  az igazságügyi és biztonsági ágazat reformjai,
               
            
                  —
               
               
                  a kormány félállami hatóságainál és pénzintézeteinél végzett külső ellenőrzések eredményeinek megfelelő nyomon követése,
               
            
                  —
               
               
                  az emberi jogi jogsértésekben érintett személyekkel szemben indított igazságszolgáltatási eljárások folytatása.
               
            A 8. cikk alapján folytatott intenzív politikai párbeszéd keretében tartott első ülésükön a felek meghatározzák azokat a vállalásokat, amelyeket a libériai kormánynak majd meg kell tennie.
      Kérem, fogadja megkülönböztetett nagyrabecsülésem kifejezését.
      
         
            a Bizottság részéről
         
      
      
         
            a Tanács részéről